Cinta Adam dan Hawa (drama)

Cinta Adam Dan Hawa ialah siri drama televisyen Malaysia 2013 arahan Azman Yahya, dibintangi Norman Hakim, Wan Nor Azlin dan Sahronizam Noor. Siri ini membuat tayangan perdananya menerusi Slot Bidadari di TV1  bermula 30 April 2013 menggantikan Puteri Santubong.

Sinopsis
Adam Hanzalah, seorang pemuda moden yang berpenampilan ranggi namun memiliki ilmu agama yang mendalam, muncul dalam keluarga Tengku Taz yang penuh dengan masalah dalaman dan terlalu mementingkan urusan duniawi. Kehadirannya bertujuan membantu menyelesaikan konflik berkaitan tanah pusaka yang ingin dikomersialkan sebagai pusat peranginan mewah.

Pertemuan tidak sengaja Adam dengan teman lamanya, Tengku Rayyan, membuka jalan untuknya mendekati keluarga tersebut. Sejak itu, hubungan baik terjalin, terutamanya dengan Tengku Taz yang melihat potensi Adam dalam membantu projek pembangunan yang terbengkalai. Namun, Adam mula menyedari kepincangan dalam keluarga itu, terutama sikap Wan Hasimah yang mengongkong suami serta dua anaknya, Rayyan dan Zeera, yang hanya gemar membazirkan harta keluarga.

Dalam masa yang sama, Adam ditugaskan untuk meyakinkan Tengku Rugayyah, pemilik asal tanah pusaka yang menolak projek tersebut kerana bimbang akan pencemaran budaya, gangguan terhadap amalan agama, serta perubahan sosial akibat kehadiran pelancong asing. Dengan personaliti yang berkarisma dan pendekatan berlandaskan agama, Adam berjaya melembutkan hati Rugayyah untuk mempertimbangkan projek itu tanpa mengetepikan nilai agama dan budaya.

Namun perjalanan Adam tidak mudah. Dia terpaksa berdepan dengan rancangan jahat Wan Hasimah yang sentiasa cuba menggagalkan usaha baiknya untuk memperbetulkan keluarga Tengku Taz. Dalam masa sama, Adam turut terbelenggu dengan konflik perasaan antara Tengku Zeera yang ikhlas berubah kerana agama, dan Sumayyah, bekas isterinya yang tiba-tiba muncul kembali dalam hidupnya.

Nasib Adam sedikit terubat apabila dibantu oleh Siti Humairah, anak angkat Tengku Rugayyah dan rakan lamanya ketika menuntut dalam bidang agama. Humairah turut berdepan dilema antara menerima kembali cinta Tengku Taz atau membuka hati kepada Ustaz Huzaifah. Bagaimana segala konflik ini berakhir? Semuanya terjawab dalam drama Cinta Adam dan Hawa di TV1.
Pelakon
Pelakon utama
 Norman Hakim sebagai Adam Hanzalah
 Wan Nor Azlin sebagai Wan Hashimah
 Sahronizam Noor sebagai Tengku Abu Zahar
Pelakon pembantu utama
 Hamidah Wahab sebagai Tengku Rogayah
 Yus Waisar sebagai Tengku Rayyan
 Azza Suaymi sebagai Tengku Zarra
 Naim Daniel sebagai Tengku Ammar
 Zarina Zainuddin sebagai Siti Humairah
 Sasha Saidin sebagai Sumayyah
 Ungku Ismail Aziz sebagai Ustaz Huzaifah
 Acong Sweetchild sebagai Muaz
Pelakon pembantu
 Jesse Lim sebagai James